|  |  |
| --- | --- |
|  | REPUBLIKA HRVATSKAZADARSKA ŽUPANIJAOPĆINA POSEDARJEOPĆINSKI NAČELNIKKLASA: 402-09/23-1/1URBROJ: 2198-7-03/7-23-4Posedarje, 30. listopada 2023.g. |

Na temelju članka 47. Statuta Općine Posedarje ("Službeni glasnik Općine Posedarje" broj 3/18 i 3/21) načelnik Općine Posedarje dana 30. listopada 2023. godine raspisuje

JAVNI POZIV

# za dodjelu kompostera za kućno kompostiranje

**I.**

# PREDMET JAVNOG POZIVA

Predmet Javnog poziva je podnošenje zahtjeva za dodjelu kompostera za kompostiranje biorazgradivog komunalnog otpada za kućanstva.

Predmet Javnog poziva je podjela 300 komada kompostera zapremnine 350 litara nabavljenih u sklopu provedbe projekta po javnom pozivu za sufinanciranje mjera odvojenog sakupljanja komunalnog otpada FZOEU JP ZO-2/2023. Komposteri su pogodni za kompostiranje biootpada iz kućanstva i vrta. Jednostavno se montira bez uporabe alata te posuda kompostera nema dno zbog kontakta sa zemljištem i pristupa mikroorganizama.

Cilj Javnog poziva je osiguranje potrebne opreme te poticanje kućnog kompostiranja na području Općine Posedarje s ciljem smanjenja količine ukupno proizvedenog komunalnog otpada.

**II.**

# OPĆI UVJETI

Pravo na dodjelu besplatnih kompostera za kućno kompostiranje ima fizička osoba koja podnese cjelovit zahtjev te zadovoljava slijedeće uvjete:

* ima prebivalište na području Općine Posedarje
* obveznik je plaćanja komunalne naknade za stambeni prostor na adresi prebivališta
* nema nepodmirenih dospjelih obveza prema Općini Posedarje
* posjeduje okućnicu

Jedna fizička osoba može podnijeti samo jedan zahtjev temeljem ovog Javnog poziva te ima pravo na dodjelu jednog kompostera.

**III.**

**ROKOVI**

Zahtjev za dodjelu kompostera dostavlja se **isključivo na jedan od slijedećih načina:**

na mail adresu nikolina.simurina@opcina-posedarje.hr s naznakom u predmetu maila ,,Prijava na javni poziv-komposteri"

ili osobnom dostavom ili poštom na adresu Općina Posedarje, Trg Martina Posedarskog 1, 23242 Posedarje (,,Prijava na javni poziv-komposteri")

Rok za podnošenje zahtjeva temeljem ovog Javnog poziva počinje teći dana 30. listopada 2023. godine u 8.00 sati i traje do iscrpljenja svih raspoloživih kompostera.

Prijava na Javni poziv mora sadržavati sljedeće:

* ispunjen i potpisan obrazac zahtjeva za dodjelu kompostera
* presliku osobne iskaznice (obostrano)

Zahtjev za dodjelu kompostera može se preuzeti na službenoj web stranici Općine Posedarje [www.opcina-posedarje.hr](http://www.opcina-posedarje.hr) po objavi javnog poziva i u pisarnici Općine Posedarje.

 **IV. OSTALE ODREDBE**

Komposteri se dodjeljuju prema redoslijedu zaprimanja zahtjeva (vrijeme podnošenja zahtjeva pod kojim se smatra vrijeme zaprimanja urednog zahtjeva u pisarnici Općine Posedarje) do iscrpljenja svih raspoloživih kompostera.

Općina Posedarje će donijeti Odluku o rezultatima Javnog poziva za dodjelu kompostera u roku od 30 dana od isteka roka za podnošenje zahtjeva koja se Odluka objavljuje na službenoj internet stranici Općine Posedarje [www.opcina-posedarje.hr](http://www.opcina-posedarje.hr) i oglasnoj ploči Općine Posedarje.

Prihvatljivi prijavitelji koji zadovoljavaju sve uvjete Javnog poziva naknadno će biti obaviješteni o načinu, mjestu i vremenu preuzimanja kompostera.

Komposter će moći preuzeti samo osobno osoba koja je ostvarila pravo na komposter uz predočenje osobne iskaznice.

Prije preuzimanja kompostera korisnik je dužan potpisati lzjavu o preuzimanju kompostera. Korisnici kojima se odobri dodjela kompostera dužni su:

* + koristiti komposter u svrhu provođenja kompostiranja
	+ koristiti komposter u okućnici objekta za koji je izdana Odluka o dodjeli kompostera
	+ komposter osigurati od krađe na način da ga se postavi na neizloženo mjesto
	+ koristiti komposter u krugu objekta za koji plaća komunalnu naknadu i na čijoj adresi ima prijavljeno prebivalište

Sve dodatne informacije vezane uz ovaj Javni poziv mogu se dobiti na telefon 266-796 ili putem e - pošte: nikolina.simurina@opcina-posedarje.hr .

Sukladno Zakonu o pravu na pristup informacijama (,,Narodne novine" br. 25./13., 85./15.), Općina Posedarje kao tijelo javne vlasti, obavezno je, radi upoznavanja javnosti, omogućiti pristup informacijama o svom radu pravodobnom objavom na mrežnim stranicama ili u javnom glasilu. Slijedom navedenog, smatrat će se da je podnositelj zahtjeva, podnošenjem zahtjeva za dodjelu kompostera, a koji sadrži njegove osobne podatke, dao privolu Općini Posedarje da obrađuje i koristi osobne podatke navedene u zahtjevu, isključivo u svrhu dodjele kompostera za kućno kompostiranje te da se Odluka o dodjeli kompostera, koja sadrži osobne podatke, objavi na službenoj internet stranici Općine Posedarje. **Radi zaštite osobnih podataka razmjerno javnom interesu Općina Posedarje će objaviti odluku koja će sadržavati samo inicijale korisnika i ime naselja dok će u vlastitoj arhivi pohraniti ostale podatke.**

 Općinski načelnik

 Ivica Klanac, ing.građ.

 \_\_\_\_\_\_\_\_\_\_\_\_\_\_\_\_

**DOSTAVITI:**

1. Oglasna ploča i mrežne stranice Općine Posedarje
2. Jedinstveni odjel Općine Posedarje
3. Arhiva